정조 23년
慈山府使李東馨疏曰伏以臣之頂踵毛髮皆我殿下賜耳霜雪雨露罔非至敎一則聖恩二則聖恩欲報之德與天無極居常怵惕若隕淵谷迺者草土餘喘苟延性命三霜甫訖萬念都灰不自意弊帷不棄遺簪是收五衛之新命遽降百里之除書洊下榮光所被聳動瞻聆糞土賤臣何以得此自不覺衷情感激淚簌簌霑衿也第念年紀衰邁才力淺短顧無以仰分九重之憂少酬塵刹之報夙夜兢惶莫省所措臣於赴任之初竊伏見前冬頒降御製勸農政求農書綸音繼而有首春所下有旨及口傳下敎者另飭方伯守令凡諸土俗民隱亦令各陳意見悉心對揚猗歟盛哉惟我聖上追述先朝故事玉食靡安於丙寢宵衣頻求於乙夜恤民務本芻蕘是詢滿幅絲綸惻怛懇摯卽虞舜食哉惟時之心亦姬家周爰諮諏之義實爲吾東方祈天永命之本也臣於是百回莊誦激昂欽頌而臣本生老闤闍之內素昧昧於稼穡之理若復掇拾野農之陳談强其所不知臆對明問則徒歸於不誠實之科其何以仰塞休命之萬一也哉臣之待罪下邑已再易月矣遂不敢因循泯默土俗民隱略加採訪而陳之興農之端亦惟在於其中伏願聖明垂察焉蓋本府巖邑也壤地偏小民物凋殘東西不滿三十里南北不過五十里厥土赤埴墳厥種黍稷粟唐麥麻菽豆而稻僅七十之一左挾大江江自順川郡逶迤奔流南入於江東界右峙高山山自慈母城崷崒橫亘直抵于平壤界沿江之地則一經潦漲溝塍淤泥便成斥鹵近山之地則原野絶少沙礫磽确難治易枯生民之艱難實由於此大率民情非不欲盡力於溝洫而瓶甕無儲曷以耕播奔走號呼輒奪其時惟其病民也深殆同膏肓之難醫雖欲盡力其可得乎玆曷故焉田軍二政之弊是已夫二政之爲痼弊於民何道不然何邑不然而今此本府則殆若甚焉以田政言之則本府田總爲一千六百七十零結此其上納之大數其餘謂之擔卜擔卜卽餘結而用之於各樣復戶者也蓋有田而後有卜固理之常而若夫無田而有卜則其可乎仁政必自經界始經界不正穀祿不平是以古之遂人辨其野之上地中地下地以頒田里視地而出征乃是關石和勻顧玆本府則不然所謂田案不記何年尺量執總而只有字號而初無田形句股直方之可辨但憑舊摠而又無裳紙主客去來之可徵田無定總虛名執卜故良田一日耕不過六七卜而薄田一日耕甚至於十五六卜之多此雖因奸民輩投間抵隙締結監色移多取少指無謂有之致而及其易主遷徙之後挨過年時便成實卜則誰能執左契而別白也哉且白地徵稅多在於靑山成林之處川翻浦落不入於每年執頉之中而又當收租案磨勘之時還起百餘卜遂成不易之規故里任輩虛卜添徵於無其田之民則民自不知問於指審而指審亦不知歸而視其所謂馬上草文書則灼然載錄已經許多日月欲質於舊時指審則已化鬼物九原難作不敢開一喙而依例輸稅眞所謂末如之何矣如是而民安得不困國安得不弊乎且念地氣之盛衰有時土品之燥潤不常或有昔饒而今瘠者或有古瘠而今饒者若一遵舊摠而責今之稅則豈無不均之歎於其間也哉此非徒本府之如是西關一路在在皆然云蓋由於久未量田經界不明之故也臣愚以爲一竝改量恐合事宜以軍政言之則本府軍兵有隷於慈母城者有屬於監兵營者有役於本府者總計爲五千餘名本府戶總爲二千六百八十戶而除却鄕人七百八十二戶武列二百十三戶衙前官奴校院奴等諸頉則實數爲一千七百餘戶以一千七百餘戶充此五千餘名之軍額則每戶當出三丁然後可以充之矣一戶一丁尙云難矣況一戶而獨子無兄弟者往往有之則苟非刻木而立之其將虛名以塡之是以有所謂軍根田者蓋本府邑規凡係逃故皆令責代於該里不踰他里故一有逃故而或有渠之若干田庫則自該里執耕取其所收作錢幾兩以充身布而若又無田則鄰族分納今年如是明年又如是而不知其年數者甚多這間黃白之徵不言可知而積痼生怒勢所必至其奈戶口少而軍額多何一境嗷嗷至冤至苦痛切骨髓若在塗炭卒莫得以收拾完了矣若夫山城將士守堞待變雖不可遷動至於監兵營名色之稍緩者則亦爲分定於戶多軍少之邑則足可以濟得一半分而伏聞邇來諸道守令亦以此事疏陳於黈纊之下特蒙許施之恩者多云臣愚亦以爲一體釐正恐合事宜此而如不可爲則古人云兵患不精不患不多總計全道軍丁只留其緩急可恃不得不置之兵汰罷其冗散不緊之額則非徒爲慈民之幸實爲一路莫大之幸矣嗚呼人情狃於姑息憚於更張殆如琴瑟之不調玩愒度日不思改絃而易柱畢竟絃斷柱折張之無其具鼓之無其聲則其可曰善理琴瑟者乎從古以來不善謀國者滔滔皆是視赤子若秦人之瘠而坐在漏船不思及時衣袽之道終至於傾檣敗楫載胥及溺而後已言念及此寧不寒心惟玆兩弊苟能一朝釐革則吾民其蘇矣將見四野熙熙歌咏聖澤農不期勸而自可以瞻犁聽鳲而理耟治鋤矣力不求盡而自可以霑體塗足而耕山耨水矣顧何待於田畯之至喜而可占多黍多稌之豐耶臣愚以爲興農之端亶在斯歟惟聖明財處焉且伏念慈母山城乃是西門之大關防也雖異於民隱之可言而土人傳說實係有國綢繆之謨參以謏見敢此附陳僭妄之至無所逃罪蓋山城介於西關大路山海交會之處東距平壤一百里西距安州一百二十里又有緣山暗路可通兩營不過八九十里而崇嶂疊巘盤礴斗絶內夷外險自成金湯中有十八池九十九井旱澇不能侵可飮數萬之衆一可以守城鎭禦一可以出奇制敵眞所謂天造地設緩急不可棄之地也昔在丙子山海之民避亂城中只張旗幟而虜不敢逼歲朝相賀如平昔然擧此一端亦可見其已然之驗矣且聞道內山城有三而如白馬鐵瓮西據鴨江之衝北扼狄嶺之吭非不爲方內重鎭而敵路捨此而又有渭原碧潼等處路逕汗漫非二城之所可遮截則彼二城不過爲自守之地而已過安州而始合爲一路自安州而至平壤自平壤而至黃州只是一條坦坦周行無他岐路而慈城適當其喉扼實爲兩營掎角之勢假使敵來欲環而攻之則方軌不得欲捨而去之則狼顧不敢由是觀之則其衝要緊重當爲三城之最矣城之始創在於高麗太宗而只有石壘舊跡逮我國朝體察使李時發巡察使李世載李台重諸人先後相繼築城內外雉堞屹屹鞏固壯勢其他糧餉射貨之儲峙兵械樓櫓之藏修其所以經遠規模無容更議而猶有所未遑而尙未變通其一移邑舊州也本府蓋於麗朝稱慈州防禦使而州治舊址在於山城東門外十許里原野廣衍岡巒擁廻別開一局可容萬戶儘是天作邑治逮我仁廟癸酉道伯閔聖徽移邑於山城丁丑還移平邑又於肅廟癸未道伯李世載移邑於山城厥後十六年戊戌以地處高寒難以生聚道路絶遠憚於轉輸又復移於平邑而捨舊州密邇之地取野外三十里之遠而居焉卽今之府治是也第未知當時任事之臣何故處置之如此而似聞其時鐵瓮山城爲節度營而卽今府治處於往來衝要之地故移設於此蓋有意焉云理或然矣而別無文字之可徵只憑父老之傳說固不敢質對然本府旣稱管城之將脫有警急則遠在三十里之外其何以登時入城制敵應變乎若復移邑於舊州則平居無事可以坐鎭山野無石棧鉤連之愁時値不虞亦可以一蹴乘障有北山先據之勢明知其兩有利而一無害矣此誠愚夫愚婦之所易知而惟其財屈擧贏卒難下手此臣所以夙宵思度計拙心勞繞壁彷徨而不能已者也其二設爲獨鎭也蓋本府兼帶管城將則摠轄七邑軍兵凡九千餘名入保山城其爲保障之任不輕而重矣或有事變則所當首先登陴指揮控制而但以其部屬於節度左營將德川郡故府使當領率手下精抄軍交付於德川二百里之外而山城則便一空城而無主將矣城中只有箇別將中軍而顧其平居威望不尊號令不行何可於臨急搶攘之際責之以折衝樽俎遮截咽喉爲兩營之聲援而慴敵於千里之間乎夫如是則當初管城將設置之本意果安在哉若罷左營部屬之舊制以本府爲獨鎭將如寧邊龜城等邑之例專管山城事則可無左右掣肘之患而庶得一方專制之勢及今變通恐亦不可已者蓋玆兩件事往在己亥故相臣金鍾秀爲道伯時巡到此城審視形便嘖嘖稱奇乃以爲邑治不可不移也獨鎭不可不設也至請割屬順川南邊一二坊於山城接界處要以稍壯關防規模而狀請之竟因廷議之歧貳雖不得施行而今其狀本具在可以挈其要領矣惟願聖明博詢廟堂而財處焉其三習城操也蓋本城守堞將官及壯保軍合爲一萬六百餘名派定於本府及殷山成川順川順安永柔肅川等七邑分爲三部六司之制每年一部一面操四年合操啓下節目定式施行厥惟久矣而去乙亥年習操以後至于今四十五年停而不行矣嗚呼有城而無兵是棄城也有兵而不鍊是棄兵也耳不辨金鼓之用目不習旌旗之色射不能控弦砲不能放丸雖有如熊如羆之士無所施其力其何以叱咜賈勇利用禦寇乎是以卒不可用以其將與敵最是兵家之大忌古之大司馬中春振旅中夏茇舍中秋治兵中冬大閱其所養於平居無事之時以備不虞者意豈徒然哉邇來國家昇平日久民不知兵況此關防重地不一鍊卒其在詰戎之政豈不萬萬疎虞乎縱不能紐練於每年必須大閱於豐歲以圖經遠之謨恐不可已臣是白面老書生固不閑於軍旅之事陟彼崔嵬周覽形便則眞是天塹雄關而況又處於兩營咽喉之地左右指顧爲必用武之地而其所以固圉組練之方不容少忽妄論至此仰瀆崇嚴惟聖明勿以人而廢其言焉臣無任云云省疏具悉諸條所陳許令廟堂粘啓稟處